ΚΑΝΟΝΙΣΜΟΣ (ΕΚ) αριθ. 1799/94 ΤΟΥ ΣΥΜΒΟΥΛΙΟΥ της 18ης Ιουλίου 1994 σχετικά με το ιδιαίτερο καθεστώς εισαγωγών αραβοσίτου και σόργου στην Ισπανία για το έτος 1994

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι, δυνάμει του κανονισμού (ΕΚ) αριθ. 532/94 του Συμβουλίου της 7ης Μαρτίου 1994 για την παράταση των διατάξεων που έχουν θεσπιστεί στα πλαίσια της συμφωνίας μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής σχετικά με την περάτωση των διαπραγματεύσεων στα πλαίσια του άρθρου XXIV.6 της GATT (1), η Κοινότητα ανέλαβε την υποχρέωση να ανοίξει, για το έτος 1994, ποσόστωση για την εισαγωγή στην Ισπανία 2 εκατομμυρίων τόνων αραβοσίτου και 0,3 εκατομμυρίων τόνων σόργου, αφού αφαιρεθούν οι ποσότητες ορισμένων προϊόντων υποκατάστασης των σιτηρών που εισάγονται σ' αυτό το κράτος μέλος κατά τη διάρκεια του ίδιου έτους- ότι οι ποσότητες αυτές αραβοσίτου και σόργου πρέπει να χρησιμοποιούνται ή να μεταποιούνται στην Ισπανία- ότι η συμφωνία αυτή υπάγεται στην αποκλειστική αρμοδιότητα της Κοινότητας-

ότι, για την εξασφάλιση της εκτέλεσης της συμφωνίας μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής, προβλέπεται, μεταξύ των προτεινομένων διατάξεων, είτε η άμεση αγορά από την παγκόσμια αγορά είτε η εφαρμογή ενός καθεστώτος μείωσης της εισφοράς κατά την εισαγωγή- ότι, εντούτοις, οι εισαγωγές που πραγματοποιούνται στην Ισπανία με προτιμησιακούς όρους μπορούν να προκαλέσουν δυσχέρειες για την κοινοτική αγορά- ότι, για να αντιμετωπιστεί η κατάσταση αυτή, θα πρέπει να προβλεφθεί η δυνατότητα επιβολής αντισταθμιστικού δασμού στα μεταποιημένα προϊόντα που εξάγονται είτε προς τρίτες χώρες είτε προς τις άλλες χώρες της Κοινότητας-

ότι η σώρευση των προβλεπόμενων πλεονεκτημάτων, αφενός, στα πλαίσια του καθεστώτος που θεσπίστηκε από τον κανονισμό (ΕΟΚ) αριθ. 715/90 της Επιτροπής (2), που εφαρμόζεται κατά την εισαγωγή σόργου και αραβοσίτου στην Κοινότητα, καταγωγής των κρατών της Αφρικής, της Καραϊβικής και του Ειρηνικού (κράτη ΑΚΕ) ή των υπερποντίων χωρών και εδαφών (ΥΧΕ), και, αφετέρου, στα πλαίσια του παρόντος κανονισμού, ενδέχεται να προκαλέσουν διαταραχές στην ισπανική αγορά σιτηρών- ότι η κατάσταση αυτή μπορεί να αντιμετωπισθεί με τον καθορισμό ειδικής μείωσης της εισφοράς που εφαρμόζεται στον αραβόσιτο και στο σόργο που εισάγονται στα πλαίσια του παρόντος κανονισμού-

ότι ενδείκνυται να προβλεφθούν οι διατάξεις σχετικά με την ανάληψη των ενεργειών που προκύπτουν από τον παρόντα κανονισμό σύμφωνα με τους μηχανισμούς που προβλέπονται από τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1990 περί χρηματοδοτήσεως της κοινής γεωργικής πολιτικής (6), καθώς και από τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων (7),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι εισαγωγές από τρίτες χώρες για τη θέση σε ελεύθερη κυκλοφορία στην Ισπανία, κατά το 1994, μέγιστης ποσότητας 2 εκατομμυρίων τόνων αραβοσίτου και 0,3 εκατομμυρίων τόνων σόργου, πραγματοποιούνται με τους όρους που καθορίζονται στα ακόλουθα άρθρα.

Άρθρο 2

1. Οι ποσότητες που προβλέπονται στο άρθρο 1 μειώνονται ανάλογα προς τις ποσότητες γλουτένης αραβοσίτου, υπολειμμάτων ζυθοποιίας και πολτών εσπεριδοειδών που εισάγονται στην Ισπανία από τρίτες χώρες κατά τη διάρκεια του έτους 1994. Στην περίπτωση που θα διαπιστωθεί ότι οι ποσότητες αυτών των προϊόντων που εισάγονται στην Ισπανία, υπό την κάλυψη εγγράφων που δικαιολογούν τον κοινοτικό τους χαρακτήρα, αυξάνονται μη κανονικά, λαμβάνονται τα απαραίτητα μέτρα σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92 (3).

2. Οι ποσότητες αραβοσίτου και σόργου που προβλέπονται στο άρθρο 1 προορίζονται για μεταποίηση ή χρησιμοποίηση στην Ισπανία.

Άρθρο 3

1. Με την επιφύλαξη του άρθρου 4, κατά την εισαγωγή αραβοσίτου και σόργου στην Ισπανία και μέσα στα ποσοτικά όρια που καθορίζονται στο άρθρο 2, εφαρμόζεται μείωση της εισφοράς που καθορίζεται σύμφωνα με το άρθρο 10 του κανονισμού (ΕΟΚ) αριθ. 1766/92.

2. Το ποσό της μείωσης καθορίζεται, σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92, σε επίπεδο τέτοιο ώστε να αποφεύγονται οι διαταραχές στην ισπανική αγορά. Η μείωση μπορεί επίσης να καθορίζεται με διαδικασία διαγωνισμού.

Η μείωση μπορεί να διαφοροποιηθεί σε περίπτωση εισαγωγής αραβοσίτου και σόργου στην Ισπανία στα πλαίσια του κανονισμού (ΕΟΚ) αριθ. 715/90.

3. Η μείωση εφαρμόζεται στις εισαγωγές αραβοσίτου και σόργου που πραγματοποιούνται στην Ισπανία βάσει πιστοποιητικού που ισχύει μόνο στο κράτος μέλος αυτό.

Άρθρο 4

1. Για την πραγματοποίηση των εισαγωγών που αναφέρονται στο άρθρο 1, μπορεί να αποφασισθεί, σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92, να προβεί ο ισπανικός οργανισμός παρέμβασης στην αγορά, από την παγκόσμια αγορά, ποσοτήτων αραβοσίτου και σόργου που πρόκειται να καθοριστούν και να τις θέσει στην Ισπανία υπό το καθεστώς της τελωνειακής αποταμίευσης που προβλέπεται από τον κανονισμό (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα (6) και τον κανονισμό (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 (7).

2. Οι ποσότητες που αγοράζονται σύμφωνα με την παράγρφο 1 πωλούνται στην εσωτερική ισπανική αγορά, σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92, με όρους τέτοιους ώστε να αποφεύγονται οι διαταραχές της αγοράς αυτής.

3. Κατά τη θέση σε ελεύθερη κυκλοφορία εισπράττεται γεωργική εισφορά που ισούται με το μέσο όρο των εισφορών που εφαρμόζονται στην Ισπανία, οι οποίες καθορίζονται, για τα εν λόγω σιτηρά, κατά τη διάρκεια των 25 πρώτων ημερών του μηνός που προηγείται της ημερομηνίας αποδοχής της διασάφησης θέσης σε ελεύθερη κυκλοφορία, μειωμένη κατά τη διαφορά μεταξύ της τιμής κατωφλίου και της τιμής παρέμβασης του ιδίου αυτού μηνός.

Η θέση σε ελεύθερη κυκλοφορία πραγματοοιείται από τον ισπανικό οργανισμό παρέμβασης.

Κατά την πληρωμή στην οποία προβαίνουν οι αγοραστές των εμπορευμάτων στον οργανισμό παρέμβασης, η τιμή πώλησης, χωρίς την εισφορά, αντιστοιχεί με τα έσοδα από την πώληση κατά την έννοια του παραρτήματος του κανονισμού (ΕΟΚ) αριθ. 3492/90 (8).

4. Η αγορά που προβλέπεται στην παράγραφο 1 θεωρείται ως παρέμβαση που προορίζεται για τη ρύθμιση των γεωργικών αγορών κατά την έννοια του άρθρου 1 παράγραφος 2 στοιχείο β) του κανονισμού (ΕΟΚ) αριθ. 729/70.

5. Οι πληρωμές που πραγματοποιούνται από τον οργανισμό παρέμβασης για τις αγορές που προβλέπονται στην παράγραφο 1 αναλαμβάνονται από την Κοινότητα στο ρυθμό που διενεργούνται και εξομοιούνται με τις δαπάνες που αναφέρονται στο άρθρο 2 του κανονισμού (ΕΟΚ) αριθ. 1883/78. Ο ισπανικός οργανισμός παρέμβασης προβαίνει στη λογιστική καταχώρηση της αξίας του εμπορεύματος που αγοράζεται με τιμή "μηδέν" στο λογαριασμό που αναφέρεται στο άρθρο 4 του κανονισμού (ΕΟΚ) αριθ. 1883/78.

Άρθρο 5

Η Επιτροπή προβαίνει, σε χρονικό διάστημα που πρόκειται να προσδιοριστεί, στη λογιστική καταχώρηση:

- των ποσοτήτων αραβοσίτου και σόργου που εισάγονται στην Ισπανία από τρίτες χώρες,

- των ποσοτήτων γλουτένης αραβοσίτου, υπολειμμάτων ζυθοποιίας και πολτών εσπεριδοειδών που εισάγονται στην Ισπανία.

Για το σκοπό αυτό, οι ισπανικές αρχές παρέχουν τακτικά στην Επιτροπή όλες τις απαραίτητες πληροφορίες.

Άρθρο 6

Οι εισαγωγές που αναφέρονται στο άρθρο 2 πραγματοποιούνται το αργότερο μέχρι το τέλος Φεβρουαρίου του επομένου έτους. Σε περίπτωση τεχνικών δυσκολιών, οι οποίες διαπιστώνονται δεόντως από την Επιτροπή, μπορεί να καθοριστεί περίοδος εισαγωγής που υπερβαίνει την προθεσμία αυτή, σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92.

Άρθρο 7

Σε περίπτωση διαταραχών των αγορών των παράγωγων προϊόντων του αραβοσίτου και του σόργου, μπορεί να καθιερωθεί αντισταθμιστικός δασμός, σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92, για την εξαγωγή των εν λόγω προϊόντων από την Ισπανία ή για την αποστολή τους προς τα άλλα κράτη μέλη.

Άρθρο 8

Σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92 θεσπίζονται:

- τα αναγκαία μέτρα που εξασφαλίζουν ότι τα σιτηρά που επωφελήθηκαν από τη μείωση της εισφοράς μεταποιούνται ή χρησιμοποιούνται στην Ισπανία- τα μέτρα αυτά μπορούν ιδίως να προβλέπουν τη σύσταση εγγύησης,

- οι άλλες λεπτομέρειες εφαρμογής του παρόντος κανονισμού, και ιδίως εκείνες που αφορούν την έκδοση των πιστοποιητικών εισαγωγής- οι λεπτομέρειες αυτές μπορούν να προβλέπουν ότι τα πιστοποιητικά εκδίδονται μόνο στην Ισπανία και μετά από συμφωνία της Επιτροπής.

Άρθρο 9

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιουλίου 1994.

Για το Συμβούλιο

Ο Πρόεδρος

J. BORCHERT

(1) ΕΕ αριθ. L 68 της 11. 3. 1994, σ. 1.

(2) ΕΕ αριθ. L 84 της 30. 3. 1990, σ. 85. Κανονισμός όπως τροποποιήθηκε τελευταία από τον κανονισμό (ΕΚ) αριθ. 235/94 (ΕΕ αριθ. L 30 της 3. 2. 1994, σ. 12).

(3) ΕΕ αριθ. L 94 της 28. 4. 1970, σ. 3. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).

(4) ΕΕ αριθ. L 216 της 5. 8. 1978, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1571/93 (ΕΕ αριθ. L 154 της 25. 6. 1993, σ. 46).

(5) Κανονισμός (ΕΟΚ) αριθ. 1766/92 του Συμβουλίου της 30ής Ιουνίου 1992 σχετικά με την κοινή οργάνωση της αγοράς στον τομέα των σιτηρών (ΕΕ αριθ. L 181 της 1. 7. 1992, σ. 21). Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2825/93 της Επιτροπής (ΕΕ αριθ. L 258 της 16. 10. 1993, σ. 6).

(6) ΕΕ αριθ. L 302 της 19. 10. 1992, σ. 1.

(7) ΕΕ αριθ. L 253 της 11. 10. 1993, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1500/94 του Συμβουλίου (ΕΕ αριθ. L 162 της 30. 6. 1994, σ. 1).

(8) ΕΕ αριθ. L 337 της 4. 12. 1990, σ. 3.